7de Laan se Hildegardt deel groot nuus | SARIE
FOTO SJ van Zyl GRIMERING Kohl
Vir die afgelope paar jaar ken die kykers haar as die deernisvolle Bonita Meintjies, 'n sleutelkarakter in die SABC-sepie 7de Laan. Maar Hildegardt Whites is veel meer as net 'n sepie-aktrise, haar beker loop oor van talente. Sy is immers 'n sangeres en droom van haar eie album. Maar nou deel sy gróót nuus: Haar eerste swangerskap en 'n TV-program op VIA (DStv kanaal 147), Hilde se Hartsklanke!
Hildegardt en haar musikantman, Kuba Silkiewicz, verwag hul eersteling. Sy is reeds 4 maande swanger en verwag hul baba in Mei.
"My wind was uitgeslaan, ek kon dit nie glo toe ek hoor ek is swanger nie! Ek probeer dit wegsteek, maar almal weet."
Working on something super exciting. Can't wait to share it with you guys. Eeeeeek!!!!!#homestudio #myhusbandisamazing #workingthevocal
Maar intussen word Hildegardt en Kuba se TV-baba, Hilde se Hartsklanke, op 23 November gebore. Dis nie net húl "baba" nie, maar 'n program wat hulle saam met hul akteursvriende Diaan Lawrenson en Jody Abrahams gemaak het.
Die hele Augustus was Hildegardt, Kuba, Diaan en Jody in die Noord-Kaap en die Weskus om dié program te skiet. Dis háár mense, háár dorpies, vertel sy opgewonde. Jody het die regie gedoen, Kuba was die musikale regisseur en Diaan het dit vervaardig.
In Hilde se Hartsklanke reis sy deur die dorpies om haar familiestorie te ontdek. Sy maak ook musiek met kunstenaars wat oor haar pad kom.
"Kuba se Afrikaans het so verbeter. In elke dorpie praat ek in hul eie dialek. Dit was so lekker en ek het regtig met hulle connect. Dis amazing hoe musiek mense kan laat connect. Kuba verstaan nie wat die mense praat nie, maar met musiek het hy met hulle connect."
Aan die einde van hul werkery aan die program het Hildegardt begin vermoed sy is swanger.
"My baba kom van iewers in die Noord-Kaap. Aan die einde van die shoot sê ek vir Diaan ek word vet, ek dink ek is swanger. Ons lag en maak grappies, en sy sê: 'Meisie, jy sal moet laat kyk.' Ek was 'n week terug by die huis, toe kom ek agter iets is nie reg nie, want ek is heeltemal te emosioneel."
Vir Hildegardt word al haar drome stukkie vir stukkie waar.
"Ek wou nog altyd 'n album opneem. Maar met baie spesifieke klanke, ek kan dit nie beskryf nie. Dis outentiek en organies. Klanke wat jy nie meer hoor nie. Trekklavier en mondfluitjie en kitaar wat anderste gestel word. 'n Klank wat ek onthou van my kinderjare. Klanke wat jy net daar in daai wêreld kry. Ons het gegaan na elke dorp wat vir my iets beteken het. Vryburg in die Wes-Kaap, waar ek grootgeword het. Die Sederberge en Clanwilliam se dam. Ons gesin het elke Sondagmiddag na Clanwilliam se dam toe gery. Vredendal, waar ons inkopies gaan doen het. Vanrhynsdorp, waar my familie woon."
"Hilde is al deel van my familie en dit was heerlik om saam met haar te werk. Sy is passievol en toegewyd en dit was 'n eer om haar storie te vertel," het Diaan gesê.